เตือนภัยการนำข้อมูลบัตรประชาชน บัตรเครดิต หรือข้อมูลส่วนตัว ลงสื่อสังคมออนไลน์ อาจถูกมิจฉาชีพนำไปใช้ในการกระทำความผิด สร้างความเสียหาย
พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ เปิดเผยถึงกรณีมิจฉาชีพ นำข้อมูลบัตรประชาชน หรือข้อมูลส่วนตัว ไปซื้อขายสินค้าออนไลน์ หรือทำธุรกรรม ต่างๆ ผ่านสื่อสังคมออนไลน์ สร้างความเสียหายให้กับประชาชน ว่า ปัจจุบันพบข้อมูลมิจฉาชีพ ปลอมลายมือชื่อลงในสำเนาบัตรประชาชน แล้วนำไปใช้ในการกระทำความผิด หรือหลอกลวงผู้อื่นต่อ ซึ่งจะมีความผิดฐาน ปลอมบัตรประจำตัวประชาชนอันเป็นเอกสารราชการ และฐานใช้บัตรประจำตัวประชาชนปลอม ซึ่งหากมีการกระทำผิดผ่านสื่อสังคมออนไลน์ ยังเข้าข่ายความผิด ตาม พ.ร.บ.คอมพิวเตอร์ฯ มีโทษหนักทั้งจำและปรับพร้อมกันนี้ ยังแนะนำประชาชนถึงแนวทางป้องกัน โดยหากถูกมิจฉาชีพเข้าถึงข้อมูลบัตรประชาชน บัตรเครดิต หรือข้อมูลที่เกี่ยวข้อง ให้รีบแจ้งไปยังธนาคาร เพื่อทำการอายัดบัตร และปฎิเสธการชำระเงินค่าบริการทางออนไลน์ และทำการตรวจสอบรายการเดินบัญชี รวบรวมเอกสารที่เกี่ยวข้อง จากนั้น สามารถเดินทางไปแจ้งความกับพนักงานสอบสวนในทุกพื้นที่ใกล้บ้าน และ ควรหลีกเลี่ยงการทำธุรกรรมที่ไม่น่าเชื่อถือผ่านทางออนไลน์ ที่ต้องแจ้งข้อมูลบัตรประชาชน หรือ บัตรเครดิตด้านหน้าบัตร และรหัส 3 ตัวที่อยู่ด้านหลังบัตร ผ่านลิงค์ที่ไม่น่าเชื่อถือ โดยหลีกเลี่ยงการกดลิงค์ที่มีการส่งมาทางอีเมล SMS หรือสื่อสังคมออนไลน์ เพื่อป้องกันเข้าไปสู่เว็บไซต์ปลอมที่มีความแนบเนียนมาก